Motivul neașteptat pentru care Carlos Sainz jr ratează Marele Premiu de Formula 1 din Arabia Saudită
Ghinion maxim pentru pilotul de Formula 1.
Pilotul spaniol Carlos Sainz jr (Ferrari) va rata Marele Premiu de Formula 1 al Arabiei Saudite, prevăzut sâmbătă pe circuitul Jeddah, după ce a fost diagnosticat cu apendicită, a informat scuderia italiană într-un comunicat, citat de EFE.
Sainz, care urmează să fie supus unei intervenţii chirurgicale, va fi înlocuit în calificările de vineri şi în cursă de pilotul de rezervă, britanicul Oliver Bearman (18 ani).
În prima cursă a sezonului, în Bahrain, Sainz a ocupat locul al treilea după Max Verstappen şi Sergio Perez, ambii de la Red Bull.
''Familia Ferrari îi urează lui Carlos o recuperare rapidă'', se arată într-un mesaj al lui Ferrari. În antrenamentele libere de de joi, Sainz, cu febră, a fost al şaselea şi respectiv al şaptelea în cele două sesiuni ale zilei.
Ferrari nu a precizat când va reveni. Următoarea cursă din calendar este Marele Premiu al Australiei, peste două săptămâni.
Alex Albon a făcut şi el apendicită înainte de Marele Premiu al Italiei din 2022, în urma căruia Nyck de Vries i-a luat locul în maşina Williams, dar pilotul thailandez a revenit pentru următoarea cursă, din Singapore.
Urmăriți SPORT.RO și pe Google News